b'\n_START_ARTICLE_\nNepal Kamyunishta Parti (Chautho Mahadhiveshan)\n_START_SECTION_\nForhistorie - Central Nucleus\n_START_PARAGRAPH_\nEtter at kong Mahendra gjorde statskupp seinh\xc3\xb8stes 1961 og forb\xc3\xb8y alle  politiske partier,  blei Nepal Kamyunishta Parti splitta opp og gikk i oppl\xc3\xb8sning._NEWLINE_Partiets generalsekret\xc3\xa6r Keshar Jung Rayamajhi blei ekskludert,  og  laga sitt eget parti, NKP (Rayamajhi).  Resten av partiet fortsatte \xc3\xa5 splittes opp, til majoriteten i 1968 danna et nytt parti, NKP (Pushpa Lal),  som ogs\xc3\xa5  fortsatte \xc3\xa5 splittes opp._NEWLINE_Det landsomfattende partiapparatet fungerte ikke i illegalitet. Mange regionale grupper fortsatte \xc3\xa5 arbeide hver for seg,  uten kontakt med noen partisentral._NEWLINE_I denne situasjonen kom Mohan Bikram Singh ut av fengsel. Han tok kontakt med flere andre gamle partiledere, og i desember 1971 stifet de Central Nucleus (Den Sentrale Kjerna) for \xc3\xa5 gjenforene kommunistpartiet. Ledelsen var, i tillegg til Singh, Man Mohan Adhikari og Sambhu Ram. Blant andre som var med var Nirmal Lama, som blei Singhs n\xc3\xa6re medarbeider._NEWLINE_Sentralkjerna forhandla med Pushpa Lal Shestra om \xc3\xa5 f\xc3\xa5 med hans parti. Men forhandlingende stranda, bl.a. fordi Pushpa Lal \xc3\xb8nska at de andre skulle bli med i hans parti, han var ikke villig til \xc3\xa5 g\xc3\xa5 inn som en av flere parter i et nytt parti. Et annet viktig stridspunkt var at Shestra ville samarbeide med Nepals Kongressparti mot det kongelige diktaturet. Singh var fra mange \xc3\xa5r tilbake en prinsipiell motstander av samarbeid med Kongressen, som han s\xc3\xa5 som en representant for det aggressive og ekspansive India._NEWLINE_(If\xc3\xb8lge noen opplysninger fors\xc3\xb8kte ogs\xc3\xa5 Jhapeli-gruppa \xc3\xa5 f\xc3\xa5  forbindelse med Sentralkjerna, men blei avvist. Det er kjent at Singh kritiserte Jhapeli-gruppa skarpt p\xc3\xa5  denne tida.)\n_START_SECTION_\nNKP (Chautho Mahadhiveshan) stiftes i 1974\n_START_PARAGRAPH_\nF\xc3\xb8lgen av de mislykka forhandlingene, var at Mohan Bikram Singh, sammen med Nirmal Lama, stifta et nytt parti i september 1974, p\xc3\xa5 et hemmelig sted i India._NEWLINE_(Andre ledere av Central Nucleus blei ikke med p\xc3\xa5  dette. Man Mohan Adhikari f.eks., stifta etterhvert sitt eget parti.)_NEWLINE_Partiet fikk tilnavnet fjerde landsm\xc3\xb8te fordi det gamle Nepals Kommunistiske Parti hadde hatt tre landsm\xc3\xb8ter som partistifterne anerkjente (det siste i 1962).  Partinavnet betydde alts\xc3\xa5 at NKP (CM) regna seg som en fortsettelse av det gamle  partiet, som fortsatte der det slapp._NEWLINE_Politisk bygde partiet p\xc3\xa5 marxismen-leninismen-Mao Zedongs Tenkning,  og hadde som m\xc3\xa5l \xc3\xa5 f\xc3\xa5 til et v\xc3\xa6pna bondeoppr\xc3\xb8r, for \xc3\xa5 gjennomf\xc3\xb8re en nydemokratisk revolusjon etter Maos oppskrift._NEWLINE_NKP (CM) blei raskt det st\xc3\xb8rste og viktigste kommunistpartiet i Nepal._NEWLINE_P\xc3\xa5 partiets konferanse av distriktssekret\xc3\xa6rer i 1979 foreslo den nye generalsekret\xc3\xa6ren, Nirmal Lama, at partiet skulle trene geriljasoldater, proletarisere kadrene, skape baseomr\xc3\xa5der, g\xc3\xa5  til aksjon mot lokale svinldere, og ta initiativ til et jordbruksoppr\xc3\xb8r. Dette noks\xc3\xa5 ortodokse maoistiske forslaget om \xc3\xa5 forberede en revolusjon blei vedtatt.\n_START_SECTION_\nOppr\xc3\xb8ret i 1979, og folkeavstemninga i 1980\n_START_PARAGRAPH_\nF\xc3\xb8r noen av de revolusjon\xc3\xa6re partiene kom noen vei med revolusjonsforberedelsene, br\xc3\xb8yt det ut et spontant oppr\xc3\xb8r, der b\xc3\xa5de NKP (CM) og NKP (m-l) kom til \xc3\xa5 spille ei viktig rolle._NEWLINE_Etter store gatedemonstrasjoner blei kong Birendra n\xc3\xb8dt til \xc3\xa5 love reformer i det kongelige  diktaturets politiske form, Panchayat-systemet. Han lovet ogs\xc3\xa5  ei  folkeavstemning i 1980 om  Panchayat-systemet skulle  best\xc3\xa5 eller bli erstatta av parlamentarisk flerparti-demokrati._NEWLINE_Nirmal Lama hadde utvikla en  politikk under oppr\xc3\xb8ret som hadde forent de fleste andre kommunistgruppene.  Han samarbeida s\xc3\xa6rlig med NKP (m-l) og NKP (Pushpa Lal) (som n\xc3\xa5 var leda av Pushpa Lal Shestras enke, Sahana Pradhan)._NEWLINE_N\xc3\xa5 gikk han i spissen for \xc3\xa5 f\xc3\xa5 venstresida til  \xc3\xa5 skape aksjonsfellesskap for \xc3\xa5 s\xc3\xb8rge for at folkeavstemninga blei fri og rettferdig. Alle viktige kommunistpartier samla seg i  en bevegelse for fem krav som skulle  s\xc3\xb8rge for  at avstemninga blei rettferdig._NEWLINE_Disse  krava blei  avvist av kongen. Panchayat-alternativet vant ogs\xc3\xa5 avstemninga, etter en sv\xc3\xa6rt ensidig valgkamp med godt  begrunna mistanker om valgfusk. Kongen blei likevel n\xc3\xb8dt til \xc3\xa5 innf\xc3\xb8re reformer,  bl.a. direkte valg til  folkevalgte forsamlinger,  som ga mye st\xc3\xb8rre rom for opposisjonelle partier utover 1980-tallet._NEWLINE_I NKP (CM) blei  Lama  n\xc3\xa5 utsatt for skarp kritikk,  fordi han, tross at krava ikke var blitt innfridd,  gikk inn for \xc3\xa5 delta i folkeavstemninga. En grunn til  kritikken skal  ogs\xc3\xa5 ha v\xc3\xa6rt  at han gikk inn for samarbeid med Nepals Kongressparti, som ogs\xc3\xa5 agiterte for  \xc3\xa5  stemme nei til Panchayat-systemet. Mohan Bikram Singh var for boikott av folkeavstemninga._NEWLINE_Nirmal  Lama m\xc3\xa5tte g\xc3\xa5 som generalsekret\xc3\xa6r i partiet. Men den nye partiledelsen fant ut at ei rein boikottlinje i praksis  ville bety \xc3\xa5  st\xc3\xb8tte kongen,  og kom derfor til \xc3\xa5 drive en slags agitasjon for \xc3\xa5 stemme nei til kongens forslag, likevel.\n_START_SECTION_\nSplittelser og tilbakegang p\xc3\xa5 1980-tallet\n_START_PARAGRAPH_\nTross partiets viktige rolle i 1979 og 1980 kom de indre motsetningene til \xc3\xa5 f\xc3\xb8re til splittelser og tilbakegang._NEWLINE_Til grunn for det l\xc3\xa5 nok ogs\xc3\xa5  at det blei synlig at Mohan Bikram Singh og Nirmal Lama hadde ulike syn p\xc3\xa5 hva som var hovedoppgava og hvem som var hovedfienden i Nepal._NEWLINE_Litt forenkla s\xc3\xa5 Singh India som hovedfienden, som ogs\xc3\xa5  st\xc3\xb8tta opp  under reaksjonen og konged\xc3\xb8mmet i Nepal. Ut fra dette blei det utillatelig  \xc3\xa5 samarbeide med  Nepals Kongressparti, som Singh s\xc3\xa5 som Indias viktigste politiske redskap  i  landet._NEWLINE_Lama derimot, s\xc3\xa5 f\xc3\xb8ydalismen i Nepal som hovedfienden. Kongehuset og det kongelige diktaturet var ei hovedst\xc3\xb8tte for  den innenlandske f\xc3\xb8ydalismen. F\xc3\xb8rste og  viktigste oppgave var \xc3\xa5 bli kvitt det kongelige diktaturet. I denne kampen var Nepals Kongressparti en mulig alliert._NEWLINE_I 1983 gikk en stor del av partimedlemmene, leda  av Mohan Bikram Singh, ut.  Noen historikere sier at Nirmal Lama, som n\xc3\xa5 var partisekret\xc3\xa6r igjen, kasta ut Singh. Andre sier at Singh ikke ville v\xc3\xa6re med p\xc3\xa5 en partidiskusjon og gikk ut. Blant de som fulgte ham  var Prachanda. Splittelsen var bitter,  med kraftige gjensidige anklager om  \xc3\xa5 at den andre parten var agenter for monarkiet, India,  politiet osv._NEWLINE_Singh stifta et nytt parti: NKP (Masal)._NEWLINE_I 1985 blei NKP (Masal) splitta ved at et flertall av partimeldemmene gikk ut og danna enda et parti med et nesten helt likt navn: NKP (Mashal). Prachanda var blant flertallet som gikk inn i det nye partiet. Baburam Bhattarai var i mindretallet som  blei  igjen i Singhs parti, NKP (Masal]._NEWLINE_Partisplittelsene f\xc3\xb8rte til at alle tre partier gikk tilbake. NKP (Chautho Mahadhiveshan) mista rolla som det ledende kommunistpartiet i Nepal._NEWLINE_Den blei n\xc3\xa5 tatt over av NKP (ML), som hadde gjort det godt i massebevegelsene i 1979 og 1980, og vokste sterkt. Tidligere medlemmer og tilhengere av de tre partiene fra fjerde landsm\xc3\xb8te-familien gikk ogs\xc3\xa5 over til NKP (ML) og bidro til  at det blei det st\xc3\xb8rste og viktigste kommunistpartiet p\xc3\xa5 1990-tallet. Samtidig bevega dette partiet seg vekk fra den revolusjon\xc3\xa6re maoismen til et mer moderat politisk st\xc3\xa5sted.\n_START_SECTION_\nRevolusjons\xc3\xa5ret 1990\n_START_PARAGRAPH_\nSeinh\xc3\xb8stes 1989 blei NKP (Chautho Mahadhiveshan) med i en front av i alt sju kommunistpartier, som blei  kjent som  ULF._NEWLINE_Sentrale stiftere av denne fronten var de moderate kommunistpartiene NKP (ML) og NKP (Marksbadi), leda av Sahana Pradhan (hun blei ogs\xc3\xa5  leder av ULF). De fleste andre partiene var ogs\xc3\xa5 politisk  langt mer moderate enn Nirmal Lamas NKP (CM)._NEWLINE_Men Lama var tilhenger av \xc3\xa5 samarbeide bredt, b\xc3\xa5de med andre kommunistgrupper og med Nepals Kongressparti. Da det store demokratioppr\xc3\xb8ret (Jana Andolan) br\xc3\xb8yt ut v\xc3\xa5ren 1990, blei ogs\xc3\xa5 ULF og Kongressen sv\xc3\xa6rt n\xc3\xa6re allierte._NEWLINE_Dette samarbeidet fortsatte etter at kong Birendra kapitulerte politisk i april 1990, tillot legalisering av alle politiske partier og lovte flerpartivalg. ULF og Kongresspartiet blei hovedpartnere i regjeringa, og i kommisjonen som laga ei ny grunnlov (sammen med representanter for kongen) h\xc3\xb8sten 1990._NEWLINE_Nirmal Lama representerte ULF i grunnlovskommisjonen. Han var med p\xc3\xa5 utforme ei grunnlov med viktige demokratiske mangler, som bl.a.  fortsatt ga kongen stor makt. Dette viste seg p\xc3\xa5 2000-tallet \xc3\xa5  v\xc3\xa6re en grov feil,  da kong Gyanendra brukte sine rettigheter if\xc3\xb8lge grunnlova til \xc3\xa5 f\xc3\xb8rst utsette og avskaffe valg, og s\xc3\xa5 gj\xc3\xb8re statskupp.\n_START_SECTION_\nNKP (Chautho Mahadhiveshan) g\xc3\xa5r inn i NKP (Ekta Kendra)\n_START_PARAGRAPH_\nDe to andre radikale promaoistiske partiene p\xc3\xa5 denne tida, NKP (Masal) (leda av Mohan Bikram Singh og NKP (Mashal) (leda av  Prachanda), hadde sammen med mindre grupper sin egen, radikale front, som var kjent som UNPM. Den kritiserte ULF fra venstre og gjennomf\xc3\xb8rte bl.a. mer radikale aksjoner._NEWLINE_Samtidig \xc3\xb8nska de ledende partiene i ULF \xc3\xa5 samarbeide med Nepals  Kongressparti i valget. (Dette blei avvist av Kongressen i januar 1991, noe som  f\xc3\xb8rte til at ULFs to ledende medlemmer, NKP (ML) og NKP (Marksbadi), straks stifta et nytt, moderat kommunistparti sammen, som blei kjent som UML.)_NEWLINE_Men p\xc3\xa5 h\xc3\xb8sten 1990 sprakk b\xc3\xa5de ULF og UNPN. Prachandas NKP (Mashal) \xc3\xb8nska  \xc3\xa5  delta i parlamentsvalget 1991, mens Singh i NKP (Masal) enda en gang var prinsipielt  for valgboykott._NEWLINE_I november f\xc3\xb8rte det til  at Prachandas NKP (Mashal) og Lamas NKP (Chautho Mahadhiveshan), sammen med mindre grupper, danna et nytt parti: NKP (Ekda Kendra) (parentesen betyr enhetssenteret). Prachanda blei generalsekret\xc3\xa6r i  partiet._NEWLINE_Baburam Bhattarai som var uenig med Singh om  valgboikott,  slutta seg ogs\xc3\xa5  til  det nye partiet.  Han blei  leder av NKP (EK)s valgfront, Samyukta Janamorcha Nepal._NEWLINE_P\xc3\xa5  kongressen vedtok det nye partiet at det bygde p\xc3\xa5 marxismen-leninismen-maoismen (ei formulering som NKP (Mashal) hadde vedtatt i 1986) og at det deltok i parlamentsvalg bare for \xc3\xa5 forberede v\xc3\xa6pna oppr\xc3\xb8r._NEWLINE_(Ei lita gruppe fortsatte ut over 1990-tallet under navnet NKP(CM), leda av partistifter i det opprinnelige NKP Bahadur Karmacharya. Det fikk ingen innflytelse eller betydning. N\xc3\xa5r dette partiet forsvant er ikke kjent.)\n_START_SECTION_\nArven etter NKP (Chautho Mahadhiveshan)\n_START_PARAGRAPH_\nI mai 2004 sprakk NKP (Ekta Kendra) i to. Grunnen skal ha v\xc3\xa6rt at Prachanda og Baburam Bhattarai mente at det var p\xc3\xa5 tide \xc3\xa5 forberede v\xc3\xa6pna oppr\xc3\xb8r p\xc3\xa5 kort sikt, mens Nirmal Lama var mot. Majoriteten av partimedlemmene ser ut til  \xc3\xa5 ha fulgt Prachanda og Bhattarai._NEWLINE_Maoistene regner dette bruddet som stiftelsesdato for sitt nye parti,  NKP (Maobadi).  Men formelt endra de ikke partinavn f\xc3\xb8r i mars 2005._NEWLINE_I et knapt \xc3\xa5r fantes det derfor to forskjellige partier med samme navn: NKP (Ekta Kendra).  Men fra 1995 blei fl\xc3\xb8ya til Nirmal  Lama enearvinger til navnet, fordi maoistene slutta \xc3\xa5 bruke det._NEWLINE_Noe liknende skjedde med valgfronten Samyukta Janamorcha Nepal. Av dens 9 representanter i parlamentet fulgte 3 lederen, Baburam Bhattarai, mens 6 fulgte Nirmal Limas fl\xc3\xb8y. Begge fl\xc3\xb8yer fortsatte \xc3\xa5 bruke samme navn._NEWLINE_I 1994 bestemte en domstol at Limas fl\xc3\xb8y hadde rett til  \xc3\xa5  bruke dette navnet i parlamentsvalget samme \xc3\xa5r. Bhattarais fl\xc3\xb8y erkl\xc3\xa6rte da at den ikke ville  stille  til valg (men den fortsatte \xc3\xa5 bruke navnet fram til  om lag \xc3\xa5r 2000)._NEWLINE_Ved parlamentsvalga i 1994 og 1999 var derfor Nirmal  Limas fl\xc3\xb8y aleine om \xc3\xa5 bruke Samyukta Janamorcha Nepal som valgnavn.  (Resultatet blei d\xc3\xa5rlig. I 1994 fikk fronten ikke valgt inn noen, i 1999 en.) Etter \xc3\xa5r 2000 var partiet aleine om  \xc3\xa5  bruke dette frontnavnet, ogs\xc3\xa5 utafor parlamentet._NEWLINE_Etter Nirmal Lamas d\xc3\xb8d i 2000, slo NKP (Ekta Kendra) i juli 2002 seg sammen med NKP (Masal) til et nytt parti NKP (Ekda Kendra Masal). Lamas gamle fiende, Mohan Bikram Singh, blei generalsekret\xc3\xa6r.  Valgfronten Samyukta Janamorcha Nepal gikk ogs\xc3\xa5 opp i en ny valgfront: Janamorcha Nepal._NEWLINE_NKP (Chautho Mahadhiveshan) blei dermed grunnlaget for det ene av de to store kommunistpartiene i Nepal,  det illegale, revolusjon\xc3\xa6re NKP (Maobadi). (Det er i 2006 vanskelig  \xc3\xa5  si om maoistpartiet eller det legale, moderate UML er det st\xc3\xb8rste kommunistpartiet i  landet.)_NEWLINE_Det blei ogs\xc3\xa5 opphavet for det nest st\xc3\xb8rste legale kommunistpartiet, NKP (Ekda Kendra Masal), som  samler opp resten av fjerde landsm\xc3\xb8te-familien._NEWLINE_De gamle partikammeratene \xe2\x80\x93 og fiendene \xe2\x80\x93 samarbeider i 2006 i en felles front av p\xc3\xa5 den ene sida maoistpartiet, og p\xc3\xa5 den andre sida Sjupartialliansen for demokrati i Nepal, der NKP (Ekda Kendra Masal) er medlem gjennom valgfronten  Janamorcha Nepal.'